Julkisuudessa on käynnistynyt vilkas keskustelu lakihankkeesta, jolla on tarkoitus valvoa terveydenhoidon piirissä käytettyjä erilaisia ”uskomushoidoiksi” kutsuttuja hoitomuotoja (*HS-Kotimaa 18.10.2018 (A18)*, *HS-Pääkirjoitus 20.10.2018 (A5)*; *YLE-MOT 15.10.2018*). Luonnonlääketieteen Keskusliitto ry (LKL) onkin peräänkuuluttanut lainsäädäntöä ja valvontaa villiä ja vaarallisiakin tilanteita aiheuttaneille uskomushoidoille, jotka ovat omiaan leimaamaan ja vaikeuttamaan hyväksi koettuja, luotettavia ja turvallisia täydentäviä hoitomuotoja antavien ammatinharjoittajien työskentelyä. Siksi lainsäädännössä tuleekin olla erityisen tarkka käytetyistä käsitteistä ja niiden sisällöstä.
 Käsitesekamelskasta selkeänä esimerkkinä oli Helsingin Sanomien Kotimaasivuille kirjoitettu artikkeli, jossa puhuttiin vuoroin ”uskomushoidoista” ja vuoroin ”vaihtoehtoisista hoidosta” erittelemättä kuitenkaan mitä käsitteillä tarkoitetaan. Tästä syystä Luonnonlääketieteen Keskusliitto ry käyttääkin käsitettä täydentävät hoidot (”complementary and alternative medicine”, CAM). CAM-hoidot tarkoittavat hoitoja, joilla on terveyttä edistäviä vaikutuksia, mutta joiden tehoa tai toimivuutta ei ole osoitettu länsimaisen lääketieteen keinoin. CAM-hoitomuotoja käyttävä terveydenhuollon ammattilainen ylläpitää tarvittaessa vuoropuhelua virallisen terveydenhoidon välillä.

Kaikissa länsimaissa suhtautuminen CAM-hoitoihin ei ole yhtä jyrkkää, vaan monissa Euroopan maissa (kuten Saksa, Ranska ja Iso Britannia) asenteet ovat paljon myönteisemmät, ja virallisen terveydenhoidon edustajat tekevät yhteistyötä CAM-hoitajien kanssa. Meillä on Suomessakin useita tuhansia laajasti koulutettuja täydentävien hoitojen parissa pitkään yksityisen terveydenhoidon puolella toimivia ammatinharjoittajia, jotka ihmetyksellä seuraavat valtaisaa uskomushoidoiksi kutsuttujen hoitojen ympärillä vellovaa keskustelua. Keskustelussa rinnastetaan vuosien koulutuspohjaan perustuvat hoitomuodot (mm. akupunktio, vyöhyketerapia tai homeopatia) näihin enkeliterapia-, hopeavesi- tai yksisarvishoitoihin, vaikka niitä ei voi millään tavalla asettaa rinnakkain.

Kouluttautuneiden täydentävien hoitomuotojen edustajat ovat yhtä huolissaan näistä kentällä esiintyvistä, täydellisen epäammattimaisista hoitokäytännöistä, jotka eivät mitenkään täytä asiallisuuden tai ammattimaisuuden kriteereitä tai herätä luottamusta. Näiden villien ja toisinaan jopa terveydelle haitallistenkin hoitojen kitkemistä terveydenhoidon piiristä toivovat myös täydentävien hoitojen kovatasoiset ammattilaiset.
 Luonnonlääketieteen Keskusliitto ry on osaltaan tehnyt jo vuosikymmeniä töitä pitkään koulutettujen, asiallisten ja potilasturvallisten täydentävien hoitojen puolesta. Liitto on luonut tarkat jäsenkriteerivaatimukset sekä ylläpitää rekisteriä koulutetuista hoitajista. Koska Suomessa ei ole vielä lainsäädäntöä kyseisestä asiasta, on kriittisyyteen ja tarkkaan omavalvontaan yhä syytä. Toivomme todella, että asioitamme viedään eteenpäin viisaudella, ennakkoluulottomasti ja ymmärryksellä yhteistyössä oikeiden alamme asiantuntijoittemme kanssa. Ymmärtämättömyys ei ole koskaan kenenkään etu.

Merja Riska, puheenjohtaja

Elina Jalonen

Tiina Öberg

Oili Säilä

Hanna Huttunen

Marja-Terttu Pakkanen

Luonnonlääketieteen Keskusliitto ry hallitus